**ANEKS V**

U SKLADU SA ČLANOM 15.

OLAKŠAVANJE TRGOVINE

**ANEKS V**

U SKLADU SA ČLANOM 15.

OLAKŠAVANJE TRGOVINE

Član 1.

***Općti principi***

U cilju služenja interesima svojih poslovnih zajednica i stvaranja trgovinskog okruženja koje će im omogućiti da koriste pogodnosti koje nudi ovaj Sporazum, Strane su saglasne da posebno sljedeći principi predstavljaju osnovu nadležnim organima za razradu i provođenje mjera za olakšavanje trgovine:

(a) transparentnost, efikasnost, pojednostavljenje, usklađenost i dosljednost trgovinskih postupaka;

(b) promocija međunarodnih standarda;

(c) dosljednost vezana za primjenu multilateralnih instrumenata;

(d) korištenje informacione tehnologije na najbolji mogući način;

(e) visok standard javnih usluga;

(f) vladina kontrola bazirana na upravljanju rizikom;

(g) saradnja carine i drugih organa na granici unutar svake Strane; i

(h) konsultacije između Strana i njihovih poslovnih zajednica.

Član 2.

***Transparentnost***

1. Svaka od Strana će odmah objaviti na internetu, ukoliko je moguće na engleskom jeziku, sve zakone, propise i upravne odluke opšte primjene koje se odnose na trgovinu robom između država EFTA-e i Bosne i Hercegovine.

2. Svaka od Strana će osnovati informativni centar za carinska i druga pitanja obuhvaćena ovim Aneksom, s kojim će se moći uspostaviti kontakt na engleskom jeziku putem interneta.

3. Svaka od Strana će konsultirati svoju poslovnu zajednicu o njenim potrebama, a u smislu donošenja i implementacije mjera za olakšavanje trgovine, uz napomenu da posebnu pažnju treba posvetiti interesima malih i srednjih preduzeća.

1. Svaka od Strana će se postarati da bude osiguran razuman vremenski period između objavljivanja zakona i propisa opće primjene koji se odnose na međunarodnu trgovinu robom i njihovog stupanja na snagu.
2. Svaka od Strana će učiniti dostupnim, a posebno na internetu, sve predložene zakone i propise općte primjene koji se odnose na međunarodnu trgovinu, u namjeri da se zainteresiranim licima pruži prilika da daju komentare na njih.
3. Svaka od Strana će učiniti dostupnim na internetu ili drugačije:
4. primijenjene carinske stope za proizvod, uključujući i metod korišten za obračunavanje iznosa carine;
5. dažbine i takse koje će se primjenjivati, ili u slučajevima kad je to potrebno, obavještenje o načinu obračunavanja dažbina i taksi;
6. Zahtjeve koji se primjenjuju za specifičan proizvod na odgovarajućem graničnom prijelazu ili ulaznoj luci;
7. Svaka od Strana će na jedinstven način, nepristrasno i objektivno sprovoditi svoje zakone, propise i upravne odluke koji se odnose na međunarodnu trgovinu robom i uslugama.

Član 3.

***Saradnja***

1. Strane mogu, prema potrebi, da utvrde i dostave Zajedničkom odboru na razmatranje daljnje mjere u cilju olakšavanja trgovine među Stranama.

2. Strane će unapređivati međunarodnu saradnju na odgovarajućim multilateralnim forumima o olakšavanju trgovine. Strane će razmotriti odgovarajuće međunarodne inicijative o olakšavanju trgovine kako bi utvrdile i dostavile Zajedničkom odboru na razmatranje dodatne oblasti u kojima zajedničko djelovanje može da doprinese ostvarenju zajedničkih ciljeva.

Član 4.

***Prethodne odluke***

1. Strana će na razuman način i blagovremeno na pismeni zahtjev donijeti obavezujuću, pismenu prethodnu odluku, koja sadrži sve neophodne informacije o uvozniku, proizvođaču ili izvozniku osnovanom na njenoj teritoriji, ili izvozniku ili proizvođaču sa teritorije druge Strane[[1]](#footnote-1), vezanu za:
2. tarifno svrstavanje proizvoda;
3. pravila o porijeklu koja će se odnositi na proizvod;
4. ostala pitanja o kojima se Strane eventualno dogovore.
5. Strana koja odbije da donese prethodnu odluku će u što kraćem roku o tome u pismenoj formi obavijestiti podnosioca zahtjeva, navodeći na osnovu čega odluka nije donesena.
6. Svaka od Strana će osigurati da prethodna odluka stupi na snagu na dan donošenja ili na drugi dan naznačen u odluci, pod uslovom da činjenice ili okolnosti na kojima je odluka zasnovana ostanu nepromijenjene.
7. Strana može da ograniči rok važenja prethodne odluke na period predviđen domaćim zakonodavstvom.
8. Svaka od Strana će nastojati da informacije o prethodnim odlukama, za koje smatra da mogu biti od značaja drugim učesnicima u prometu robe, budu dostupne javnosti, uzimajući u obzir potrebu zaštite povjerljivih informacija.

Član 5.

***Pojednostavljenje međunarodnih trgovinskih postupaka***

1. Strane će primjenjivati trgovinske i granične procedure koje su jednostavne, razumne i nepristrasne.

2. Strane će ograničiti kontrole, formalnosti i broj dokumenata potrebnih u kontekstu trgovine robom između Strana na one koja su neophodne i prikladne kako bi se osiguralo poštivanje zakonskih zahtjeva i na taj način u najvećoj mogućoj mjeri pojednostavili odgovarajući postupci.

3. Strana uvoznica neće zahtijevati kopiju izvozne deklaracije od uvoznika. Ovaj stav ne isključuje mjere poduzete u skladu sa članom 24. Sporazuma.

4. Strane će primjenjivati efikasne trgovinske postupke, zasnovane na međunarodnim standardima kada je to potrebno, u cilju smanjenja troškova i nepotrebnih kašnjenja u međusobnoj trgovini, a posebno standardne i preporučene prakse Centra za olakšavanje trgovine i elektronsko poslovanje Ujedinjenih nacija (UN/CEFACT), Međunarodne organizacije za standardizaciju (ISO) i Svjetske carinske organizacije (u daljnjem tekstu „WCO“), uključujući i principe revidirane Međunarodne konvencije o pojednostavljivanju i usklađivanju carinskih postupaka (Revidirana Konvencija iz Kyota).

5. Svaka od Strana će, što je prije moguće, usvojiti ili nastaviti sa primjenjivanjem postupaka koji:

* 1. predviđaju prethodno elektronsko dostavljanje i obradu informacija prije fizičkog pristizanja robe u cilju ubrzavanja njenog carinjenja; i
  2. omogućavaju uvoznicima puštanje robe prije ispunjavanja svih uslova za uvoz koje je postavila ta Strana, ukoliko uvoznik osigura dovoljne garancije i ako se odluči da nije neophodan ni dalji pregled, fizička kontrola, ni dostavljanje bilo kojih drugih dokumenata.

Član 6.

***Nadležne carinarnice***

1. Strane će odrediti carinarnice u kojima roba može biti predstavljena ili ocarinjena. Pri određivanju nadležnosti i lokacije ovih kancelarija i njihovog radnog vremena, faktori koje treba uzeti u obzir uključuju posebno zahtjeve trgovine.

2. Svaka od Strana će, u zavisnosti od raspoloživih resursa, obavljati carinske kontrole i postupke van određenog radnog vremena ili van prostora carinarnica, ako je to trgovac iz opravdanih razloga zahtijeva. Bilo koji sa tim povezani troškovi ili takse bit će ograničeni na približne troškove pruženih usluga.

Član 7.

***Upravljanje rizikom***

1. Svaka od Strana će na osnovu upravljanja rizikom odrediti koja će lica, robe ili prevozna sredstva biti pregledana i odredit će stepen kontrole koji će se primjenjivati.

2. U identifikovanju i rješavanju rizika vezanih za ulaz, izlaz, tranzit, transfer ili krajnju upotrebu roba koje sa carinske teritorije jedne Strane pređu na carinsku teritoriju drugih Strana, ili prisustvo roba koje nisu u slobodnom opticaju, Strane će sistematski primjenjivati objektivne postupke i prakse upravljanja rizikom.

3. Postupci i carinska kontrola na granici u svakoj od Strana, uključujući obavljanje pregleda dokumenata, fizičkog pregleda i pregleda nakon carinske kontrole, neće predstavljati veći teret od onog koji je neophodan kako bi se ograničila njihova izloženost ovim rizicima.

Član 8.

***Sistem ovlaštenih privrednih subjekata***

1. Strane koje imaju Sistem ovlaštenih privrednih subjekata ili sigurnosne mjere koje utiču na međunarodne trgovinske tokove će:

(a) pružiti drugoj Strani mogućnost da sklopi sporazum o međusobnom priznavanju ovlaštenja i sigurnosnih mjera, u cilju olakšavanja međunarodne trgovine uz istovremeno osiguravanje djelotvorne carinske kontrole; i

1. se oslanjati na odgovarajuće međunarodne standarde, a posebno Okvirne standarde WCO.

Član 9.

***Carinski agenti***

Carinski sistemi i postupci svake od Strane će omogućiti izvoznicima i uvoznicima podnošenje carinske deklaracije bez potrebe obraćanja carinskim agentima.

Član 10.

***Dažbine i takse***

1. Dažbine i takse bilo kojeg karaktera, osim uvoznih carina i poreza u okviru nadležnosti iz člana III. GATT-a 1994., određene u vezi sa uvozom ili izvozom, uključujući i poslove u skladu sa članom 4., će biti ograničene na iznos približnih troškova za pružene usluge i neće predstavljati indirektnu zaštitu domaćih proizvoda ili oporezivanje uvoza ili izvoza za fiskalne svrhe.

2. Dažbine i takse iz stava 1. se neće računati na *ad valorem* osnovi.

3. Svaka od Strana će zvanično objaviti informacije o dažbinama i taksama. Ove informacije moraju da sadrže razloge za dažbine i takse, posebno pružene usluge, odgovorne organe, dažbine i takse koje će se primjenjivati i način na koji se one obračunavaju, kao i kada i na koji način se vrši njihovo plaćanje. Informacije će biti zvanično objavljene na internetu, ukoliko je moguće na engleskom jeziku.

4. Na zahtjev, carinski organ ili bilo koji drugi granični organ Strane, pružat će informacije o dažbinama i taksama koje se primjenjuju na uvoz robe na teritoriju te Strane, uključujući i metode obračuna.

Član 11.

***Legalizacija dokumenata***

Strana neće zahtijevati legalizaciju, a posebno konzularne transakcije, komercijalne fakture, uvjerenja o porijeklu ili druge carinske dokumente, uključujući i odgovarajuće dažbine i takse, u vezi sa uvozom robe druge Strane.

Član 12.

***Privremeni uvoz roba***

1. Svaka od Strana treba omogućiti privremeni uvoz roba u skladu sa međunarodnim standardima.

2. Za potrebe ovog člana „privremeni uvoz“ znači carinski postupak po kojem se određena roba može staviti u carinsko područje uslovno oslobođeno od plaćanja carine. Takva roba se uvozi za određenu namjenu, i bit će namijenjena za ponovni izvoz u određenom roku i to bez ikakvih promjena osim redovne amortizacije usljed trošenja prilikom upotrebe.

Član 13.

***Unutrašnja i vanjska obrada***

1. Svaka od Strana će olakšati postupak privremenog uvoza ili izvoza za unutrašnju ili vanjsku obradu u skladu sa međunarodnim standardima.

2. Za potrebe ovog člana,

1. „unutrašnja obrada“ znači carinski postupak prema kojem se određena roba može unijeti na carinsku teritoriju uslovno oslobođena od plaćanja carine. Takva roba mora biti namijenjena za ponovni izvoz u određenom roku nakon što je prošla kroz proizvodnju, obradu ili popravku.
2. „vanjska obrada“ znači carinski postupak prema kojem se određena roba, koja je u slobodnom prometu na carinskoj teritoriji, može privremeno izvesti u inostranstvo radi proizvodnje, obrade ili popravke, a zatim ponovo uvesti uz potpuno ili djelimično oslobađanje od plaćanja carine.

Član 14.

***Saradnja graničnih agencija***

1. Strane će osigurati da njihovi organi i agencije uključeni u granične i druge kontrole uvoza i izvoza sarađuju i koordiniraju svoje postupke u cilju olakšavanja trgovine.

Član 15.

***Žalba***

Svaka Strana će osigurati da uvoznici, izvoznici ili proizvođači imaju pravo upravne ili sudske žalbe na najmanje jednom nezavisnom nivou u skladu sa svojim domaćim zakonodavstvom.

Član 16.

***Povjerljivost***

Strane će sve pružene informacije u vezi uvoza, izvoza, prethodne odluke ili tranzita robe smatrati povjerljivim i one će biti obuhvaćene obavezom čuvanja poslovne tajne, u skladu sa odgovarajućim zakonima svake od Strana. Vlasti Strana ih neće otkrivati bez izričite saglasnosti lica ili organa koji ih daje.

\_\_\_\_\_\_\_\_\_\_\_\_\_\_\_

1. U cilju veće sigurnosti, uvoznik, izvoznik ili proizvođač može podnijeti zahtjev za prethodnu odluku preko propisno ovlaštenog predstavnika. Strana može zahtijevati da izvoznik ili proizvođač osnovan u drugoj Strani mora biti zastupljen preko propisno ovlaštenog predstavnika. [↑](#footnote-ref-1)